Forleden talte jeg med en bekendt om, hvad der venter os ude i fremtiden. For Danmark og Europa. »Fremtiden er her allerede«, sagde vedkommende. »Det gælder bare om at få øje på den«.

Altså: Konturerne af Danmark og Europa i 2030 findes et eller andet sted derude, hvis man ser godt efter. Selvfølgelig med det forbehold, at vi undgår alt for mange ’sorte svaner’, dvs. begivenheder, der kommer fuldkommen bag på os og får stor indflydelse på samfundets videre udvikling. Sovjetunionens opløsning i 1991, Første Verdenskrig, 11. september i USA og opfindelsen af internettet var sådanne sorte svaner, som de færreste havde forudset, men som ændrede verdens gang og satte en ny retning for den lokale og globale orden.

Hvordan ser Danmark så ud i 2030? Om 15 år vil den krakelering af den danske model, som er gradvist accelereret gennem de seneste 20-30 år, have sat et nyt punkt øverst på den politiske dagsorden: Er demokratiet nu også den bedste måde at indrette vores samfund på?